CELEX: 52021PC0211
Language: hr
Date: 2021-04-29
Title: Prijedlog PROVEDBENE ODLUKE VIJEĆA o ovlašćivanju Danske da na električnu energiju koja se izravno dostavlja plovilima na vezu u luci primjenjuje sniženu stopu poreza u skladu s člankom 19. Direktive 2003/96/EZ

EUROPSKA KOMISIJA
            Bruxelles, 29.4.2021.
            COM(2021) 211 final
            2021/0110(NLE)
            Prijedlog
            PROVEDBENE ODLUKE VIJEĆA 
            o ovlašćivanju Danske da na električnu energiju koja se izravno dostavlja plovilima na vezu u luci primjenjuje sniženu stopu poreza u skladu s člankom 19. Direktive 2003/96/EZ
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Oporezivanje energenata i električne energije u Uniji uređeno je Direktivom Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije
                     1
                   (dalje u tekstu „Direktiva o oporezivanju energije” ili „Direktiva”).
               
               
                  U skladu s člankom 19. stavkom 1. Direktive, dodatno odredbama utvrđenima posebno u njezinim člancima 5., 15. i 17., Vijeće, odlučujući jednoglasno na prijedlog Komisije, može ovlastiti bilo koju državu članicu da uvede daljnja oslobođenja ili sniženja razine oporezivanja radi provođenja pojedinih politika.
               
               
                  Provedbenom odlukom Vijeća 2015/993/EU od 19. lipnja 2015.
                     2
                   Danska je ovlaštena da primjenjuje snižene stope poreza na električnu energiju koja se izravno dostavlja plovilima na vezu u luci („električna energija s obale”), osim privatnim plovilima za rekreaciju
                     3
                  .
               
               
                  Cilj je ovog prijedloga produljiti to ovlaštenje u skladu sa zahtjevom Danske s obzirom na to da postojeće odstupanje istječe 18. lipnja 2021. 
               
               
                  U dopisu od 5. svibnja 2020. danska tijela obavijestila su Komisiju da namjeravaju produljiti postojeću mjeru do 17. lipnja 2027. Dostavila su dodatne informacije u dopisu od 16. veljače 2021.
               
               
                  Danska tijela namjeravaju nastaviti primjenjivati sniženu stopu u iznosu od 0,4 øre po KWh (približno 0,535 EUR po MWh 
                     4
                  ) trošarine na električnu energiju za električnu energiju s obale. U vrijeme podnošenja zahtjeva predložena je stopa poreza bila u skladu s najnižom stopom oporezivanja električne energije za poslovne potrebe kako je utvrđena Direktivom 2003/96/EZ. Člankom 13. Direktive utvrđena je granica dopuštenog odstupanja od 5 % za države članice koje nisu uvele euro.
               
               
                  Podsjeća se da se člankom 13. Direktive o oporezivanju energije države članice obvezuje da jednom godišnje provjere jesu li stope poreza izražene u nacionalnim valutama u skladu s najnižim stopama iz Direktive. Ta se provjera obavlja na temelju tečajeva objavljenih prvog radnog dana listopada u Službenom listu Europske unije. Države članice mogu zadržati visinu oporezivanja koja je na snazi u vrijeme godišnjeg usklađivanja samo ako preračunavanjem iznosa poreza izraženog u eurima dođe do porasta razine oporezivanja izražene u nacionalnoj valuti od manje od 5 % ili 5 EUR, ovisno o tome koji je iznos manji.
               
               
                  Zatraženo razdoblje valjanosti odstupanja traje od 18. lipnja 2021. do 17. lipnja 2027., čime se nastavlja na postojeće odstupanje i nalazi se unutar okvira najduljeg razdoblja dopuštenog člankom 19. Direktive o oporezivanju energije.
               
               
                  Cilj je smanjenja poreza promicati upotrebu električne energije s obale. Upotreba takve električne energije smatra se načinom osiguravanja potrebne električne energije na plovilima na vezu u lukama koji je za okoliš manje štetan nego upotreba pogonskih goriva na tim plovilima. Mjerom će se smanjiti emisije onečišćujućih tvari u zraku s plovila na vezu. 
               
               
                  Sniženje se odnosi na smanjenje poreza na energiju koji se inače primjenjuje na električnu energiju s obale s 89,2 øre po Kwh (stopa 2020.) na 0,4 øre po KWh.
               
               
                  S druge strane, u skladu s člankom 14. stavkom 1. točkom (c) Direktive o oporezivanju energije, države članice moraju izuzeti energente koji se upotrebljavaju za proizvodnju električne energije na brodovima na vezu u lukama, kao i samu proizvedenu električnu energiju. Mogu izuzeti i električnu energiju proizvedenu na brodovima za plovidbu na unutrašnjim vodenim putovima u skladu s člankom 15. stavkom 1. točkom (f) Direktive. Danska je potvrdila prenošenje posljednje navedenog neobveznog oslobođenja.
               
            
            
               Danska namjerava primjenjivati sniženu stopu poreza na svu opskrbu električnom energijom s obale najmanjeg napona 380 V za plovila za komercijalnu plovidbu. Danska tijela ograničenje smatraju primjerenim kako bi se osiguralo da se apsolutna većina plovila koja se upotrebljavaju u međunarodnom prometu i veća plovila koja se upotrebljavaju u nacionalnom prometu obuhvate predloženim sniženjem. To su plovila koja se smatra odgovornima za najveći udio emisija koje nastaju radom pomoćnih motora na plovilima na vezu u lukama. Sniženje se ne primjenjuje kada se brod upotrebljava u privatne svrhe ili kada je dugoročno u raspremi ili izvan pogona.
            
            
               
                  Međutim, plovila nemaju obvezu upotrebe električne energije s obale.
               
            
            
               Danska tijela smatraju da je mjera neutralna u pogledu konkurencije jer je dostupna svim brodovima (osim brodovima za privatnu upotrebu) na vezu u danskim lukama. 
            
            
               Danska tijela smatraju da sniženje poreza na električnu energiju s obale ne stvara znatnu korist u tržišnom natjecanju za operatere plovila koji upotrebljavaju električnu energiju s obale u odnosu na one koji električnu energiju proizvode na plovilima. Čak ni potpunim izuzećem u većini slučajeva ne bi se smanjili operativni troškovi električne energije s obale u odnosu na operativne troškove njezine proizvodnje na plovilu. 
            
            
               Danska tijela obavijestila su Komisiju da očekuju da će sniženje poreza dovesti do godišnjih poreznih rashoda od približno 15 milijuna DDK (2 milijuna EUR). Pretpostavka se temelji na procijenjenoj potrošnji električne energije od približno 16,9 milijuna KWh koju su brodovi za kružna putovanja ostvarili u danskim lukama 2008., što odgovara godišnjem proračunskom rashodu od 15 milijuna DKK. Danska tijela navode da izjave o upotrebi električne energije s obale nisu pouzdane.
            
         
         
            
               Mjera ima oblik porezne olakšice kojom se smanjuje porezno opterećenje na predmetnu vrstu električne energije.
            
            
               •Dosljednost s postojećim odredbama politike u tom području
            
            
               
                  Oporezivanje električne energije uređeno je Direktivom 2003/96/EZ, osobito člankom 10. Člankom 14. stavkom 1. točkom (c) propisuje se obvezno oslobođenje od poreza za energente za plovidbu i električnu energiju proizvedenu na plovilu. Člancima 5., 15. i 17. omogućuje se da države članice primjenjuju diferencirane poreze, uključujući oslobođenja i sniženja, na određene načine upotrebe električne energije. Međutim, te odredbe, kakve jesu, ne omogućuju niže oporezivanje električne energije s obale.
               
               
                  Predmetna je mjera državna potpora i u području je primjene zakonodavstva EU-a o tom pitanju, posebno Uredbe Komisije 651/2014/EU
                     5
                  .
               
            
            
               Odredbe iz Direktive o oporezivanju energije
            
            
               
                  Procjena mjere na temelju članka 19. Direktive 2003/96/EZ
               
               
                  Tekst članka 19. stavka 1. prvog podstavka Direktive glasi: 
               
               
                  Dodatno odredbama u prethodnim člancima, posebno člancima 5., 15. i 17., djelujući jednoglasno na prijedlog Komisije, Vijeće može ovlastiti bilo koju državu članicu da uvede daljnja oslobođenja ili sniženja radi provođenja pojedinih politika.
               
               
                  Predmetnim sniženjem poreza danska tijela nastoje ostvariti cilj promicanja zadovoljavanja potreba za električnom energijom brodova na vezu u lukama na način kojim se manje šteti okolišu te time poboljšati kvalitetu lokalnog zraka. Komisija je već preporučila upotrebu električne energije s obale kao alternative proizvodnji električne energije na plovilima na vezu i time prepoznala njezine prednosti u pogledu zaštite okoliša
                     6
                  .
               
               
                  Mogućnost uvođenja povoljnijeg poreznog tretmana na električnu energiju s obale može se predvidjeti u skladu s člankom 19. Direktive jer je cilj tog članka omogućiti državama članicama uvođenje daljnjih oslobođenja ili sniženja radi provođenja pojedinih politika. 
               
               
                  Danska je zatražila da se mjera primjenjuje na najdulje razdoblje dopušteno člankom 19. stavkom 2., tj. šest godina. U načelu bi razdoblje primjene odstupanja trebalo biti dovoljno dugo da se lučki operateri i dobavljači električne energije ne obeshrabre u pogledu daljnjih ili novih potrebnih ulaganja u objekte za električnu energiju s obale. Tim će se razdobljem operaterima brodova koji moraju planirati svoja ulaganja u brodsku opremu osigurati najveća moguća pravna sigurnost. 
               
            
            
               Međutim, odstupanjem se ne bi smjelo ugroziti budući razvoj postojećeg pravnog okvira te bi za njega trebalo uzeti u obzir nadolazeću reviziju Direktive o oporezivanju energije i mogućnost da Vijeće donese pravni akt na temelju prijedloga Komisije o izmjeni Direktive o oporezivanju energije. To preispitivanje slijedi nakon evaluacije Direktive o oporezivanju energije
                  7
                i Zaključaka Vijeća o okviru EU-a za oporezivanje energije od 28. studenoga 2019.
                  8
                Vijeće je u svojim Zaključcima pozvalo Komisiju da analizira i procijeni moguće opcije kako bi u dogledno vrijeme objavila prijedlog revizije Direktive o oporezivanju energije te da posebno uzme u obzir područje primjene Direktive, najniže stope i pojedina sniženja poreza i oslobođenja od poreza. 
            
            
            
               Stoga, iako se čini primjerenim izdati ovlaštenje za zatraženo razdoblje, valjanost odstupanja trebalo bi odobriti pod uvjetom da se opće odredbe o tom pitanju ne počnu primjenjivati prije lipnja 2027.
            
            
            
               
                  Pravila o državnim potporama
               
               
                  Snižena stopa poreza od 0,4 øre po KWh (približno 0,535 EUR po MWh
                     9
                  ) koju su predvidjela danska tijela bila je u vrijeme podnošenja zahtjeva u skladu s najnižom stopom oporezivanja električne energije za poslovne potrebe kako je utvrđena Direktivom 2003/96/EZ.
               
               
                  Stoga se čini da je mjera obuhvaćena člankom 44. Uredbe Komisije 651/2014/EU, kojim se određuju uvjeti pod kojima se potpora u obliku sniženja poreza za zaštitu okoliša u skladu s Direktivom 2003/96/EZ može izuzeti od obveze prijave državne potpore. Međutim, u ovoj fazi nije moguće utvrditi jesu li ispunjeni svi uvjeti iz te uredbe i ne dovodi li se prijedlogom provedbene odluke Vijeća u pitanje obveza države članice da osigura poštovanje pravila o državnim potporama, posebno u slučaju potpore na koju se primjenjuje izuzeće, a koja je obuhvaćena Uredbom Komisije 651/2014/EU.
               
            
            
               •Dosljednost u odnosu na druge politike Unije
            
            
               
                  Politika zaštite okoliša i klimatska politika
               
            
         
         
            
               
                  Zatražena mjera najvećim se dijelom odnosi na EU-ovu politiku u području okoliša i klimatsku politiku. Zahvaljujući smanjenju upotrebe pogonskih goriva na plovilima u lukama mjerom će se pridonijeti cilju poboljšanja kvalitete lokalnog zraka i smanjenju buke. Člankom 13. Direktive 2008/50/EZ o kvaliteti zraka
                     10
                   zahtijeva se da države članice osiguraju da se razine nekoliko tvari koje onečišćuju zrak zadrže ispod graničnih vrijednosti te da se poštuju ciljne vrijednosti i norme kvalitete zraka koje su u njoj utvrđene. Na temelju tih obveza od država članica zahtijeva se da pronađu rješenja za probleme kao što su emisije s brodova na vezu u lukama, ako je relevantno, te je moguće zamisliti da će se u lukama s tim problemima poticati upotreba električne energije s obale u okviru cjelokupne strategije za kvalitetu zraka. Upotreba električne energije s obale potiče se i Direktivom (EU) 2016/802
                     11
                  , kojom se uređuje sadržaj sumpora u brodskim gorivima. Time bi se pridonijelo i ispunjavanju zahtjeva u pogledu taloženja dušika u skladu s Direktivom 92/43/EEZ o očuvanju prirodnih staništa i divlje faune i flore. U tom pogledu danska tijela očekuju da bi se lokalne emisije onečišćujućih tvari u zraku (NOx, SOx, PM10, PM2,5) iz proizvodnje električne energije na brodovima za kružna putovanja mogle znatno smanjiti, i do 90 %, s obzirom na to da se neki pomoćni i rezervni elektroenergetski sustavi ne mogu isključiti.
               
               
                  Energetska politika
               
               
                  Mjera je u skladu s Direktivom 2014/94/EU o uspostavi infrastrukture za alternativna goriva
                     12
                  , kojom se uređuje pitanje postavljanja objekata za opskrbu električnom energijom s obale u lukama gdje postoji potražnja za takvim objektima i ako troškovi nisu nerazmjerni u odnosu na koristi, uključujući koristi za okoliš. Priznata je i kao cilj od zajedničkog interesa za dodjelu državne potpore na temelju članka 107. stavka 1. UFEU-a
                     13
                  .
               
               
                  Treba podsjetiti na to da je važan razlog za nepovoljan položaj električne energije s obale u odnosu na konkurenciju taj što je njezina alternativa, tj. električna energija koja se proizvodi na plovilima u pomorskim lukama, trenutačno u potpunosti oslobođena od plaćanja poreza: osim što je od plaćanja poreza oslobođeno pogonsko gorivo koje se upotrebljava u proizvodnji električne energije, što odgovara uobičajenom stanju u skladu s člankom 14. stavkom 1. točkom (a) Direktive 2003/96/EZ, od plaćanja poreza oslobođena je i sama električna energija proizvedena na plovilu (usp. članak 14. stavak 1. točku (c) Direktive 2003/96/EZ). Iako se može smatrati da je potonje oslobođenje teško uskladiti s ciljevima Unije za zaštitu okoliša, ono odražava razmišljanja o praktičnosti. Naime, za oporezivanje električne energije proizvedene na plovilu bila bi potrebna izjava vlasnika broda, čiji je poslovni nastan često u trećoj zemlji, ili brodara o količini potrošene električne energije. U izjavi bi osim toga bilo nužno utvrditi udio električne energije potrošene u teritorijalnim vodama države članice u kojoj postoji obveza plaćanja poreza. Time bi se stvorilo veliko administrativno opterećenje za vlasnike brodova koji bi te izjave morali davati za svaku državu članicu na čije se teritorijalne vode to odnosi. Pod tim se uvjetima može opravdati nekažnjavanje alternative električnoj energiji s obale pri čijoj se proizvodnji manje onečišćuje okoliš tako da se Danskoj dopusti primjena snižene stope oporezivanja.
               
               
                  Prometna politika
               
               
                  Mjera je u skladu s Preporukom Komisije 2006/339/EZ o poticanju uporabe električne energije s obale za brodove na vezu u lukama Zajednice
                     14
                   i Komunikacijom Komisije o strateškim ciljevima i preporukama za politiku EU-a o pomorskom prometu
                     15
                  .
               
               
                  Unutarnje tržište i pošteno tržišno natjecanje
               
               
                  U odnosu na unutarnje tržište i pošteno tržišno natjecanje mjerom se samo smanjuje postojeća razlika u poreznom tretmanu dvaju konkurentnih izvora električne energije za plovila na vezu, tj. proizvodnje na plovilu i električne energije s obale, nastala zbog oslobođenja od plaćanja poreza na pogonska goriva.
               
               
                  Danska tijela nisu uočila znatne promjene u odabiru luka koji vrše vlasnici brodova, a koje se mogu povezati s dostupnosti objekata za električnu energiju s obale. Električnu energiju s obale trenutačno upotrebljavaju uglavnom trajekti i ribarska plovila. Osim toga, danska tijela navode da teretni brodovi u određenoj mjeri upotrebljavaju električnu energiju s obale, a posebno kad su u luci tijekom duljeg vremenskog razdoblja. Danska tijela navode da u danskim lukama još nema objekata za velike brodove, kao što su brodovi za kružna putovanja ili kontejnerski brodovi, koji upotrebljavaju električnu energiju s obale.
               
               
                  Budući da će se mjerom smanjiti troškovi brodova, ona će utjecati na trgovinu među državama članicama. Međutim, procjenjuje se da je učinak minimalan jer će želje putnika i odredište tereta odrediti pristaju li brodovi u danske luke. 
               
               
                  Osim toga, danska tijela smatraju da je mjera neutralna u pogledu tržišnog natjecanja jer će pristup električnoj energiji s obale biti otvoren za sva plovila koja ispunjavaju prethodno navedene uvjete i pristaju u danskim lukama bez obzira na njihovu zastavu te da neće dovesti do povoljnijeg poreznog tretmana nacionalnih gospodarskih subjekata u odnosu na njihove konkurente iz drugih država članica EU-a.
               
               
                  Moglo bi se smatrati da se ograničenjem primjene snižene stope poreza na opskrbu plovila električnom energijom s obale najmanjeg napona 380 V narušava tržišno natjecanje. Međutim, u praksi ne postoji opskrba komercijalnih plovila električnom energijom s obale napona manjeg od 380 V jer se električnom energijom tog napona opskrbljuju samo mala plovila za rekreaciju.
               
               
                  S obzirom na tržišno natjecanje među lukama očekuje se da će svi mogući utjecaji na trgovinu među državama članicama koji bi mogli nastati promijene li plovila svoje rute radi mogućnosti da po sniženoj stopi poreza troše električnu energiju s obale biti zanemarivi. U situaciji u kojoj je, kako je prethodno navedeno, barem kratkoročno malo vjerojatno da upotreba električne energije s obale postane gospodarski isplativija od proizvodnje goriva na plovilima unatoč sniženju poreza, malo je vjerojatno i da će to sniženje poreza na električnu energiju s obale znatno narušiti tržišno natjecanje među lukama navodeći plovila na promjenu plana puta s obzirom na dostupnost te mogućnosti.
               
               
                  S obzirom na trajanje predloženog produljenja ovlaštenja za primjenu snižene stope poreza, osim ako dođe do znatnih promjena u postojećem okviru i situaciji, nije izgledno da će se analiza iz prethodnih stavaka promijeniti prije datuma isteka mjere.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 19. Direktive Vijeća 2003/96/EZ.
               
            
            
               •Supsidijarnost (za neisključivu nadležnost) 
            
            
               
                  Područje neizravnog oporezivanja obuhvaćeno člankom 113. UFEU-a samo po sebi nije u isključivoj nadležnosti Europske unije u smislu članka 3. UFEU-a.
               
               
                  Međutim, u skladu s člankom 19. Direktive 2003/96/EZ Vijeću je u okviru sekundarnog prava dana isključiva nadležnost za ovlašćivanje države članice da uvede daljnja oslobođenja ili sniženja u smislu te odredbe. Stoga države članice ne mogu preuzeti ulogu Vijeća. Prema tome, načelo supsidijarnosti ne može se primijeniti na ovu provedbenu odluku. U svakom slučaju, s obzirom na to da ovaj akt nije nacrt zakonodavnog akta, nije ga potrebno proslijediti nacionalnim parlamentima u skladu s Protokolom br. 2 uz Ugovore radi preispitivanja usklađenosti s načelom supsidijarnosti.
               
            
         
         
            
               •Proporcionalnost
            
            
               
                  Prijedlog je u skladu s načelom proporcionalnosti. Sniženje poreza ne nadilazi ono što je potrebno za ostvarenje predmetnog cilja.
               
            
            
               •Odabir instrumenta
            
            
               
                  Predloženi je instrument provedbena odluka Vijeća. Člankom 19. Direktive 2003/96/EZ predviđena je samo ta vrsta mjere.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Ex post evaluacije/provjere primjerenosti postojećeg zakonodavstva
            
            
               
                  Nije potrebna evaluacija postojećeg zakonodavstva zbog ove mjere.
               
            
            
               •Savjetovanja s dionicima
            
            
               
                  Ovaj prijedlog temelji se na zahtjevu koji je podnijela Danska i odnosi se samo na tu državu članicu.
               
            
            
               •Prikupljanje i primjena stručnog znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Ovaj se prijedlog odnosi na ovlašćivanje pojedine države članice na njezin zahtjev te stoga procjena učinka nije potrebna.
               
               
                  Prema podacima koje je dostavila Danska mjera će imati ograničeni učinak na porezne prihode. Točnije, danska tijela navode da se prema procjeni poreznih rashoda povezanih s tom mjerom očekuje gubitak od 15 milijuna DKK godišnje u narednim godinama.
               
               
                  Zbog povijesnih razloga velik broj komercijalnih luka u Danskoj plovilima osigurava električnu energiju s obale. Danska tijela primijetila su da je u posljednjih nekoliko godina nekoliko luka postavilo i planira postaviti objekte za veća plovila, kao što su trajekti koji plove na redovnim međunarodnim i domaćim linijama. To vrijedi i za brodove za kružna putovanja u međunarodnom prometu. Isto tako, neke danske luke uspostavile su pokretne obalne elektrane za teretne brodove. Potrebne su nove infrastrukturne instalacije za osiguravanje dovoljne energije za trajekte i brodove za kružna putovanja.
               
               
                  Danska tijela procjenjuju da će mjera imati pozitivan učinak na ostvarivanje danskih ciljeva zaštite okoliša, a osobito poboljšanja kvalitete zraka u skladu s Direktivom 2008/50/EZ o kvaliteti zraka i čišćem zraku za Europu. Upotreba električne energije s obale dovela je do smanjenja emisija sumporova dioksida, dušikovih oksida, lebdećih čestica i ugljikovih oksida. Potencijal mjere nije u potpunosti iskorišten jer je skupa oprema potrebna i na lučkim obalama i na brodovima.
               
            
            
               •Primjerenost i pojednostavnjenje propisa
            
            
               
                  Mjerom se ne predviđa pojednostavnjenje. Ona se temelji na zahtjevu koji je podnijela Danska i odnosi se samo na tu državu članicu.
               
            
            
               •Temeljna prava
            
            
               
                  Mjera ne utječe na temeljna prava.
               
            
         
         
            
               4.UTJECAJ NA PRORAČUN
            
            
               
                  Mjera ne dovodi do financijskog ili administrativnog opterećenja Unije. Prijedlog stoga ne utječe na proračun Unije.
               
            
            
               5.DRUGI ELEMENTI
            
            
               •Planovi provedbe i mehanizmi praćenja, evaluacije i izvješćivanja
            
            
               
                  Nije potreban plan provedbe. Ovaj prijedlog odnosi se na ovlaštenje za primjenu snižene stope poreza koje se izdaje pojedinačnoj državi članici na njezin zahtjev. Daje se na ograničeno razdoblje do 17. lipnja 2027. Stopa poreza koja će se primjenjivati u skladu je s najnižom razinom oporezivanja utvrđenom Direktivom o oporezivanju energije. Mjera se može revidirati u slučaju zahtjeva za produljenjem nakon isteka razdoblja valjanosti.
               
            
            
               •Dokumenti s objašnjenjima (za direktive)
            
            
               
                  Za ovaj prijedlog nije potrebna objava dokumenata s objašnjenjima o prenošenju. 
               
            
            
               •Detaljno obrazloženje posebnih odredaba prijedloga
            
            
               
                  Člankom 1. propisuje se da će se Danskoj dopustiti primjena snižene stope poreza na električnu energiju koja se izravno isporučuje plovilima, osim privatnim plovilima za rekreaciju, na vezu u danskim lukama („električna energija s obale”). Porezna stopa mora biti u skladu s najnižom razinom oporezivanja električne energije za poslovne potrebe utvrđene Direktivom. Isporuka električne energije po sniženoj stopi privatnim plovilima za rekreaciju, kako su definirana člankom 14. stavkom 1. točkom (c) drugim podstavkom Direktive 2003/96/EZ, neće biti moguća.
               
               
                  Člankom 2. utvrđuje se da se na zahtjev Danske zatraženo ovlaštenje izdaje s učinkom od 18. lipnja 2021., kao nastavak ovlaštenja na temelju postojeće Provedbene odluke Vijeća 2015/993/EU, do 17. lipnja 2027., a pritom se ne premašuje najdulje razdoblje od šest godina dopušteno u skladu s Direktivom.
               
            
            
               2021/0110 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o ovlašćivanju Danske da na električnu energiju koja se izravno dostavlja plovilima na vezu u luci primjenjuje sniženu stopu poreza u skladu s člankom 19. Direktive 2003/96/EZ
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije
                  16
               , a posebno njezin članak 19.,
            
            
               uzimajući u obzir prijedlog Europske komisije,
            
            
               budući da:
            
            
               (1)Provedbenom odlukom Vijeća 2015/993/EU
                  17
                Danska je ovlaštena za primjenu snižene stope poreza na električnu energiju koja se izravno dostavlja plovilima na vezu u luci („električna energija s obale”) u skladu s člankom 19. Direktive 2003/96/EZ do 18. lipnja 2021.
            
         
         
            
               (2)U dopisu od 5. svibnja 2020. Danska je zatražila ovlaštenje za nastavak primjene snižene stope poreza na električnu energiju s obale u skladu s člankom 19. Direktive 2003/96/EZ. Danska tijela dostavila su dodatne informacije u dopisu od 16. veljače 2020.
            
            
               (3)Planiranom primjenom snižene stope poreza Danska želi dodatno promicati upotrebu električne energije s obale. Upotreba takve električne energije smatra se načinom osiguravanja potrebne električne energije na plovilima na vezu u lukama koji je za okoliš manje štetan nego upotreba pogonskih goriva na tim plovilima.
            
            
               (4)U mjeri u kojoj se pri upotrebi električne energije s obale izbjegavaju emisije onečišćujućih tvari u zraku koje proizlaze iz upotrebe pogonskih goriva, njome se pridonosi poboljšanju lokalne kvalitete zraka u lučkim gradovima i smanjenju buke. Stoga se očekuje da će se daljnjom primjenom snižene stope poreza na električnu energiju s obale doprinijeti ciljevima politika Unije u području okoliša, zdravlja i klime.
            
            
               (5)Dopuštanje Danskoj da i dalje primjenjuje sniženu stopu poreza na električnu energiju s obale ne prelazi okvire onoga što je potrebno za povećanje upotrebe te električne energije jer će proizvodnja električne energije na plovilima i dalje biti konkurentnija alternativa u većini slučajeva. Iz istog razloga i zbog trenutačno relativno niskog stupnja prodora te tehnologije na tržište, nije vjerojatno da će snižena stopa poreza znatno narušavati tržišno natjecanje tijekom razdoblja njezine primjene te stoga neće negativno utjecati na pravilno funkcioniranje unutarnjeg tržišta.
            
            
               (6)Svako ovlaštenje odobreno u skladu s člankom 19. stavkom 2. Direktive 2003/96/EZ mora biti strogo vremenski ograničeno. Kako bi se osiguralo da je razdoblje valjanosti ovlaštenja dovoljno dugo da se relevantne gospodarske subjekte ne obeshrabruje u pogledu potrebnih ulaganja, primjereno je izdati ovlaštenje do 17. lipnja 2027. Međutim, ovlaštenje bi se trebalo prestati primjenjivati od datuma početka primjene općih odredaba o poreznim pogodnostima za električnu energiju s obale koje Vijeće donese na temelju članka 113. ili neke druge relevantne odredbe Ugovora o funkcioniranju Europske unije, ako se takve odredbe počnu primjenjivati prije 17. lipnja 2027. 
            
            
               (7)Kako bi se pružila pravna sigurnost lučkim operaterima i operaterima brodova te kako bi se izbjeglo moguće povećanje administrativnog opterećenja za distributere i preprodavače električne energije, zatraženo ovlaštenje trebalo bi se bez prekida nastaviti na prethodne aranžmane na temelju Provedbene odluke 2015/993/EU.
            
            
               (8)Ovom se Odlukom ne dovodi u pitanje primjena pravilâ Unije o državnim potporama,
            
            
               DONIJELO JE OVU ODLUKU: 
            
            
               Članak 1.
            
            
               Danska se ovlašćuje za primjenu snižene stope poreza na električnu energiju koja se izravno dostavlja plovilima na vezu u luci („električna energija s obale”), osim privatnim plovilima za rekreaciju, uz uvjet poštovanja najnižih razina oporezivanja iz članka 10. Direktive 2003/96/EZ.
            
            
               Članak 2.
            
            
               Ova se Odluka primjenjuje od 18. lipnja 2021. do 17. lipnja 2027.
            
            
               Međutim, ako Vijeće, odlučujući na temelju članka 113. UFEU-a ili neke druge relevantne odredbe Ugovora o funkcioniranju Europske unije, utvrdi opća pravila o poreznim pogodnostima za električnu energiju s obale, ova se Odluka prestaje primjenjivati na dan početka primjene tih općih pravila.
            
            
               Članak 3.
            
            
               Ova je Odluka upućena Kraljevini Danskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 283, 31.10.2003., str. 51.–70.
               
               
                  
                     (2)
                  
                        SL L 159, 25.6.2015., str. 68.–69.
               
               
                  
                     (3)
                  
                        Pojam „privatno plovilo za rekreaciju” definiran je u članku 14. stavku 1. točki (c) drugom podstavku Direktive 2003/96/EZ.
               
               
                  
                     (4)
                  
                        Svi izračuni temelje se na tečaju na dan 1. listopada 2019. tj. stopi od 7,4662 DKK za 1 EUR. Usp. SL C 329/03 od 1.11.2019.
               
               
                  
                     (5)
                  
                        Uredba Komisije (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 187, 26.6.2014., str. 1.–78.).
               
               
                  
                     (6)
                  
                        Preporuka Komisije 2006/339/EZ od 8. svibnja 2006. o poticanju uporabe električne energije s obale za brodove na vezu u lukama Zajednice (SL L 125, 12.5.2006.).
               
               
                  
                     (7)
                  
                        SWD(2019) 329 final.
               
               
                  
                     (8)
                  
                        Zaključci Vijeća od 28. studenoga 2019., 14608/19, FISC 458. 
               
               
                  
                     (9)
                  
                        Svi izračuni temelje se na tečaju na dan 1. listopada 2019. tj. stopi od 7,4662 DKK za 1 EUR. Usp. SL C 329/03 od 1.11.2019.
               
               
                  
                     (10)
                  
                        Direktiva 2008/50/EZ Europskog parlamenta i Vijeća od 21. svibnja 2008. o kvaliteti zraka i čišćem zraku za Europu (SL L 152, 11.6.2008., str. 1.).
               
               
                  
                     (11)
                  
                        Direktiva (EU) 2016/802 Europskog parlamenta i Vijeća od 11. svibnja 2016. o smanjenju sadržaja sumpora u određenim tekućim gorivima (SL L 132, 21.5.2016., str. 58.–78.).
               
               
                  
                     (12)
                  
                        Direktiva 2014/94/EU Europskog parlamenta i Vijeća od 22. listopada 2014. o uspostavi infrastrukture za alternativna goriva (SL L 307, 28.10.2014., str. 1.–20.).
               
               
                  
                     (13)
                  
                        C(2014) 2231 final od 9. travnja 2014.
               
               
                  
                     (14)
                  
                        Preporuka Komisije 2006/339/EZ od 8. svibnja 2006. o poticanju uporabe električne energije s obale za brodove na vezu u lukama Zajednice (SL L 125, 12.5.2006.).
               
               
                  
                     (15)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Strateški ciljevi i preporuke za politiku pomorskog prometa EU-a do 2018., COM(2009) 8 final, 21. siječnja 2009.
               
               
                  
                     (16)
                  
                        SL L 283, 31.10.2003., str. 51.
               
               
                  
                     (17)
                  
                        Provedbena odluka Vijeća (EU) 2015/993 od 19. lipnja 2015. o ovlašćivanju Danske da primjenjuje snižene stope poreza na električnu energiju koja se izravno dostavlja plovilima na vezu u luci, u skladu s člankom 19. Direktive 2003/96/EZ (SL L 159, 25.6.2015., str. 68.).